News you can use
बिहार मुक्त विद्यालीय शिक्षण और परीक्षा बोर्ड
कवनो कारण से पढ़ाई ना कर सकल भा पूरा ना कर सकल लोग खातिर बिहार सरकार एगो नया बोर्ड बनवले बिया “बिहार मुक्त विद्यालीय शिक्षण और परीक्षा बोर्ड” जवना में मुक्त आ दुरस्थ प्रणाली से शिक्षण आ परीक्षा करावल जाई. एह बोर्ड में प्राथमिक शिक्षक प्रशिक्षण, माध्यमिक, उच्चतर माध्यमिक आ स्नातक डिग्री से पहिले तक के पढ़ाई पूरा करे के इन्तजाम रही. एह बोर्ड से मिलल प्रमाणपत्र बाकी स्कूल बोर्ड के बराबर मानल जाई. एह बोर्ड में प्रवेश लिहल शुरू कर दिहल गइल बा. एह बोर्ड से जुड़ल जानकारी ओकरा वेबसाइट पर दिहल गइल बा.
नियोजन मेला में सपना साकार
काल्हु छपरा हवाई अड्डा मैदान पर लगावल नियोजन मेला में पचीस गो कंपनियन के स्टाल पर बेरोजगारन के भीड़ जुटल. भीड़ में लड़िकिअनो के संख्या बहुते रहल. कुछ कंपनी पहिले आओ पहिले पाओ का आधार पर आपन बहाली के लक्ष्य पूरा कर लिहली सँ जवना चलते कुछ लोग एह मौका के फायदा ना उठा पावल. तकनीकि प्रशिक्षण वाला लोगन खातिर कवनो बहाली ना लउकल. सगरी बहाली या त सिक्यूरिटी वालन के रहे या मार्केटिंग वालन के. एह मेला में करीब पाँच से सात हजार लोग जुटल रहे. मेला तक चहुँपे वाला रास्ता पर पानी लागल रहला का चलते अभ्यर्थियन के परेशानिओ झेले के पड़ल. मेला के उद्घाटन श्रम मंत्री जनार्दन सिंह सिग्रीवाल कइले. मेला में एक हजार आठ सौ लोग के नौकरी दिहल गइल.
छपरा सिवान गोपालगंज में रोजगार मेला
काल्हु से छपरा प्रमुंडल में रोजगार मेला आयोजित होखे जा रहल बा. चार जुलाई के छपरा में, पाँच के सीवान में आ छह के गोपालगंज में मेला लगावल जाई जवना में कई गो निजी कंपनी आके एके जगहा से आपन कर्मचारी चुनीहे. बेरोजगार लोग अपना बायोडाटा आ सगरी प्रमाणपत्र का साथे एह मेला में शामिल होके ओह कंपनियन में नौकरी पा सकेले. छपरा में हवाई अड्डा परिसर में, सीवान में बी एम इंटर कालेज कैंपस में आ गोपालगंज का एम एम उर्दू हाई स्कूल का कैंपस में ई नियोजन मेला लगीहे सँ.
सोरह हजार होमगार्ड बहाल करे के प्रक्रिया शुरू
बिहार में होमगार्ड के सोरह हजार जवान के खाली पद पर बहाली के प्रक्रिया शुरू कर दिहल गइल बा. बहाली जिला स्तर पर प्रखंड के ईकाई मान के कइल जाई. जिलाधिकारियन आ आरक्षी अधीक्षकन के कहल गइल बा कि प्रखंड स्तर पर आरक्षण रोस्टर तइयार कइल जाव. रोस्टर तइयार होखला का बाद बहाली के काम शुरू हो जाई. एह खातिर शारीरिक परीक्षा लिहल जाई. मैट्रिक पास जवानन के विशेष बटालियन में राखल जाई.
कतहीं स्कूल कॉलेज खोलल जा सकी यूपी में
पहिले से लागू नियम, जवना में कहल गइल रहे कि मौजूदा हाई स्कूल भा इंटर कॉलेजन का पाँच किलोमीटर का भीतर दोसर हाई स्कूल भा इंटर कॉलेज ना खोलल जा सके, के खतम कर दिहल गइल बा. अब कतहीं नया हाई स्कूल आ इंटर कॉलेज खोलल जा सकेला. शिक्षा मंत्री रंगनाश मिश्र कहले बाड़न कि लड़िकियन के साइकिल का साथ मिले वाला पंद्रह हजार रुपिया अब सीधे ओकनी के खाता में भेजल जाई इहो कहलन कि राज्य में छह हजार शिक्षकन के बहाली प्रक्रिया अगस्त सितम्बर में शुरू कर दिहल जाई..
आईआईएम में अब बारहवीं का बादे प्रवेश मिल सकेला
आईआईएम इंदौर में अगिला सत्र से पाँच साल के समन्वित पाठ्यक्रम का तहत बारहवीं का बाद प्रवेश दिहल जाई. अबले स्नातक कर लिहला का बादे प्रवेश मिलत रहे. लॉ में ई प्रणाली पिछला कई साल से चल रहल बा आ नेशनल लॉ यूनिवर्सिटियन में पाँच साल के कोर्स में प्रवेश खातिर क्लैट के आयोजन होखल करेला. पाँच साल के पाठ्यक्रम का बाद बी ए एल एल बी के उपाधि दिहल जाले. इंदौर आईआईएम के एह फैसला का बाद हो सकेला कि बाकिओ आईआईएम में धीरे धीरे ई पाठ्यक्रम शुरु हो जाव.
जौनपुर में आजु सेना के भर्ती रैली चल रहल बा
जौनपुर में आजु से सेना सैनिक, तकनीकि सैनिक, क्लर्क, एसकेटी, ट्रेड्समैन, आ जेनरल ड्यूटी वाला पद पर बहाली खातिर रैली शूरु कइले बिया. जौनपुर के तिलकधारी कालेज का परिसर में ई बहाली कार्यक्रम चलावल जा रहल बा. दू जुलाई के जौनपुर के अभ्यर्थी, चार जुलाई के गोरखपुर के, छह जुलाई के आजमगढ़ के, सात तारीख के मिर्जापुर के, आ आउ जुलाई के दिन बलिया के अभ्यर्थियन के बहाली कइल जाई. एह भरती रैली में कवनो गड़बड़ी भा बदइन्तजामी रोके के भरपूर इन्तजाम कइल गइल बा. भरती प्रक्रिया के पूरा जानकारी सेना के वेबसाइट से लिहल जा सकेला.
सरकार अब कालेजन के फीस बढ़ावे के तइयारी में
केन्द्र सरकार अब अपना नियन्त्रण में चले वाली संस्थानन के फीस बढ़ावे के तइयारी शुरु कर दिहले बिया. नेशनल इंस्टीच्यूट आफ टेक्नोलाजी में सालाना पचास हजार रुपिया फीस लिहल जाई. आईआईटी में दू से अढ़ाई लाख रुपिया महीना फीस करे के प्रस्ताव बा. सरकार के मंशा बा कि हर तीन साल बाद फीस में बढ़ोतरी करे के नियमे बना दिहल जाव.
चुनाइल सिपाहियन के छह महीना का भीतर बहाल कइल जाव
पटना हाई कोर्ट आदेश दिहले बा कि अगिला छह महीना का भीतर साल दू हजार में निकलल विज्ञापन का आधार पर चुनाइल सिपाहियन के बहाल कर लिहल जाव. एह सिपाहियन के शारीरिको जाँच साल दू हजार छह में करावल जा चुकल बा बाकिर अबही ले बहाली नइखे भइल.
बिहार शिक्षक पात्रता परीक्षा
बिहार सरकार काल्हु शिक्षक पात्रता परीक्षा के फार्म बिक्री के नयका तारीख घोषित कर दिहलसि. अब फार्म के बिक्री एगारह जुलाई से शुरु होखी. पहिले एक जुलाई से फार्म मिले वाला रहे. फार्म के बिक्री अब चौबिस जुलाई ले कइल जाई. फार्म उनतीस जुलाई से जमा कइल शुरु होखी आ ओही केन्द्र पर जमा करे के पड़ी जहवाँ से फार्म खरीदल गइल रहे. फार्म के दाम एक सौ रुपिया राखल गइल बा. अबही परीक्षा के तारीख के एलान नइखे भइल.
टटका खबर से चुन के लिहल काम के खबर
- No comments yet.
eng_Latn hin_Deva bho_Deva hin_Deva bho_Deva bho_Deva bho_Deva hne_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva mar_Deva bho_Deva bho_Deva eng_Latn